ส่งหนังสือถึง รัฐมนตรี ใช้เรียน อย่างไร 
ใช้รูปแบบจดหมายราชการ คือ หลังจากบรรทัดวันที่แล้ว บรรทัดต่อๆ ไป คือ

เรื่อง

เรียน รัฐมนตรีว่าการกระทรวง............ (ไม่ต้องมีคำว่า "ท่าน" นำหน้า) หรือ ถ้าส่งถึงรัฐมนตรีช่วยว่าการกระทรวง.... (ซึ่งหนึ่งกระทรวงอาจมีหลายท่าน ให้เขียนระบุชื่อของ รมช. ท่านนั้นไว้ในวงเล็บ ดังนี้) เรียน รัฐมนตรีช่วยว่าการกระทรวง.............. (นาย......นามสกุล.....)

อ้างถึง (บรรทัดนี้ จะมีก็ต่อเมื่อมีการอ้างอิงถึงเอกสารอื่น ถ้าอ้างอิงถึงเอกสารหลายชิ้น ให้เรียงลำดับ ข้อ ๑, ๒, .... บรรทัดละข้อ ถ้าไม่มี ไม่ต้องพิมพ์บรรทัดนี้ เช่น อ้างถึง หนังสือของสำนักนายกรัฐมนตรี ที่ สร. XXX/XXXX ลงวันที่ ๒ พฤษภาคม พ.ศ. ๒๕๕๑ เป็นต้น)

สิ่งที่ส่งมาด้วย (บรรทัดนี้จะมีก็ต่อเมื่อผู้เขียนแนบเอกสารอื่น ไปกับจดหมาย ถ้ามีเอกสารหลายเรื่อง ให้เรียงตามลำดับ ๑, ๒.... บรรทัดละข้อ ถ้าไม่มี ไม่ต้องพิมพ์บรรทัดนี้ เช่น สิ่งที่ส่งมาด้วย ๑) สำเนาบทความในหนังสือพิมพ์ XXXXX หน้า XXXX ฉบับประจำวันที่ X เมษายน ๒๕๕๑ เป็นต้น)

สรรพนามแทนตัวผู้เขียน อาจใช้คำว่า ผม หรือ ข้าพเจ้า (แทนชาย) และ ดิฉัน (แทนหญิง)

ย่อหน้าสุดท้าย ซึ่งเป็นย่อหน้าสรุป ให้เขียนให้ชัดว่าต้องการให้ผู้รับจดหมายทำอะไร ไม่ควรทิ้งไว้กลางๆ เพราะอาจไม่เกิด action ใดๆ เลยก็ได้ ควรเขียนระบุให้ชัดว่า

๑) จึงเรียนมาเพื่อโปรดทราบ
๒) จึงเรียนมาเพื่อโปรดพิจารณาเป็นกรณีด่วนด้วย จักขอบคุณยิ่ง
๓) จึงเรียนมาเพื่อโปรดพิจารณาอนุมัติด้วย จักขอบคุณยิ่ง
๔) จึงเรียนมาเพื่อโปรดพิจารณาดำเนินการตามเห็นเหมาะสมด้วย จักขอบคุณยิ่ง
๕) จึงเรียนมาเพื่อโปรดพิจารณา และ แจ้งผลการพิจารณาให้....ทราบด้วย จักขอบคุณยิ่ง (และอะไรก็ตามที่คุณต้องการ ระบุไปให้ชัด)

คำลงท้าย ใช้เพียง "ขอแสดงความนับถือ" (ไม่จำเป็นต้องมีคำว่า "อย่างยิ่ง" ต่อท้าย)

ในกรณีต้องการให้ติดต่อกลับ อย่าลืมเขียนที่อยู่ โทร หรือ โทรสาร กำกับไว้ท้ายจดหมาย ชิดกระดาษด้านซ้ายมือ ต่อท้ายจดหมาย ท้ายชื่อตำแหน่งผู้ลงนามในจดหมายด้วย มิฉะนั้น ปลายทางอาจติดต่อกลับไม่ถูก